b'\n_START_ARTICLE_\nVidas Kavaliauskas\n_START_SECTION_\nBiografija\n_START_PARAGRAPH_\n1991 m. baig\xc4\x97 Vilniaus pedagogin\xc4\xaf institut\xc4\x85. 2000 m. humanitarini\xc5\xb3 moksl\xc5\xb3 daktaras. Apginta disertacija "Lietuvi\xc5\xb3 bendrin\xc4\x97s kalbos priesagini\xc5\xb3 veiksma\xc5\xbeod\xc5\xbei\xc5\xb3 kir\xc4\x8diavimas" (disertacijos vadovas - habil. dr. prof. Antanas Pakerys). _NEWLINE_Mokytojavo Vilniuje. Nuo 1991 m. Vilniaus pedagoginio universiteto d\xc4\x97stytojas, nuo 2005 m. docentas. Nuo 1993 m. ir Vilniaus Varpo suaugusi\xc5\xb3j\xc5\xb3 vidurin\xc4\x97s mokyklos lietuvi\xc5\xb3 kalbos mokytojas ekspertas. Nuo 2012 m. Lietuvos edukologijos universiteto profesorius. Nuo 2012 m. spalio m\xc4\x97n. Sakartvelo technikos universiteto Lietuvi\xc5\xb3 kalbos ir kult\xc5\xabros centro vadovas, profesorius. Kirgizijos valstybinio I. Arabajevo universiteto garb\xc4\x97s profesorius (2013 m.). Sakartvelo (Gruzijos) technikos universiteto garb\xc4\x97s daktaras (2015 m.). Lietuvos Respublikos \xc5\xa1vietimo ir mokslo ministerijos pirmosios Lituanistinio \xc5\xa1vietimo mokytojo (d\xc4\x97stytojo) premijos laureatas (2017 m.). 2018 m. u\xc5\xbe ypating\xc4\x85 ind\xc4\x97l\xc4\xaf pl\xc4\x97tojant Sakartvelo ir Lietuvos santykius kult\xc5\xabros ir \xc5\xa1vietimo srityje apdovanotas Sakartvelo prezidentiniu Prakilnumo garb\xc4\x97s ordinu (angl. \xe2\x80\x9ePresidential Order of Excellence\xe2\x80\x9c).  _NEWLINE_Paskelb\xc4\x99s daugiau kaip 50 mokslini\xc5\xb3 straipsni\xc5\xb3 Lietuvos, Latvijos, Rumunijos, Moldovos, Rusijos, Sakartvelo, Kirgizijos, Kazachijos, Azerbaid\xc5\xbeano, Uzbekistano mokslo \xc5\xbeurnaluose. Paskelb\xc4\x97 daugiau kaip 220 straipsni\xc5\xb3 apie pasaulio kalbas "Visuotin\xc4\x97je lietuvi\xc5\xb3 enciklopedijoje". Tiria bendrosios kalbotyros, lietuvi\xc5\xb3 kalbos akcentologijos, lietuvi\xc5\xb3 kalbos, kaip u\xc5\xbesienio kalbos, didaktikos problemas. Pareng\xc4\x97 mokom\xc5\xb3j\xc5\xb3 priemoni\xc5\xb3 vidurin\xc4\x97ms ir auk\xc5\xa1tosioms mokykloms.'